“อมตะ วีเอ็น” จ่อขาย IPO 30 พ.ย.-4 ธ.ค. พร้อมเทรด 16 ธ.ค.นี้
"อมตะ วีเอ็น" จ่อขาย IPO 30 พ.ย.-4 ธ.ค. พร้อมเทรด SET 16 ธ.ค.นี้ จำนวนหุ้นที่เสนอขาย IPO กว่า 40 ล้านหุ้น กรอบราคาอยู่ที่ 6.5-7.5 บาท/หุ้น
26 พ.ย. 2558

แหล่งข่าวจากบล.อาร์เอชบี (ประเทศไทย) ที่ปรึกษาทางการเงิน และผู้จัดการการจัดจำหน่ายและรับประกันการจำหน่ายหุ้นเพิ่มทุนของ บริษัท อมตะ วีเอ็น จำกัด (มหาชน) เปิดเผยว่า “อมตะ วีเอ็น” คาดว่าจะเสนอขายหุ้นให้ประชาชนทั่วไปครั้งแรก (IPO) จำนวน 166.37 ล้านหุ้น ในวันที่ 30 พ.ย.-4 ธ.ค.นี้  และคาดว่าหุ้นจะเข้าทำการซื้อขายในตลาดหลักทรัพย์แห่งประเทศไทย (SET) วันที่ 16 ธ.ค.58
สำหรับจำนวนหุ้นที่เสนอขาย IPO ครั้งนี้ จะมีกว่า 40 ล้านหุ้น ที่เสนอขายตามสัดส่วนการถือหุ้น (Pre-emptive Right) ให้กับผู้ถือหุ้น บริษัท อมตะ คอร์ปอเรชั่น จำกัด (มหาชน) หรือ AMATA โดยในส่วนนี้จะเสนอขายระหว่างวันที่ 30 พ.ย.-2 ธ.ค.นี้ ซึ่งผู้ถือหุ้น AMATA จะได้สิทธิ์ในการจองซื้อหุ้น “อมตะ วีเอ็น” ในสัดส่วน 25 หุ้น AMATA ต่อ 1 หุ้น”อมตะ วีเอ็น”
ทั้งนี้ จากการทำการสำรวจความต้องการ (Book build) ของนักลงทุนรายสถาบันปรากฏว่ามีกรอบราคาอยู่ที่ 6.5-7.5 บาท/หุ้น ซึ่งทางบริษัทฯจะสรุปเสนอราคาขาย IPO ในวันพรุ่งนี้ (27 พ.ย.) ซึ่งเป็นวันเซ็นสัญญาแต่งตั้งผู้จัดจำหน่ายและรับประกันการจำหน่ายหุ้น “อมตะ วีเอ็น” โดยมีผู้ร่วมจัดจำหน่ายและรับประกันการจำหน่าย 2 รายคือ บล.ฟินันเซีย ไซรัส และบล.โนมูระ พัฒนสิน ส่วนบล.อาร์เอชบี (ประเทศไทย) และบล.ไทยพาณิชย์ จะเป็นผู้จัดการการจัดจำหน่ายและรับประกันการจำหน่ายหุ้นในครั้งนี้
“จากการสำรวจในเบื้องต้นจะเห็นได้ว่าความต้องการหุ้น “อมตะ วีเอ็น” มีเข้ามาเยอะ ซึ่งคาดว่าความต้องการจะมีเกินจำนวนที่จะขายได้อยู่เหมือนกัน” ที่ปรึกษาทางการเงินกล่าว
 
อนึ่ง “อมตะ วีเอ็น” ประกอบธุรกิจลงทุนในบริษัทอื่น (Holding Company) โดยมีธุรกิจหลักคือ การพัฒนาและประกอบกิจการนิคมอุตสาหกรรมและกิจการที่เกี่ยวเนื่องในประเทศเวียดนาม ซึ่งปัจจุบัน ดำเนินธุรกิจโดยบริษัทย่อย 2 บริษัท คือบริษัท Amata (Vietnam) Joint Stock Company (“อมตะ เวียดนาม”) โดยบริษัทฯ ถือหุ้นในสัดส่วนร้อยละ 89.99 ของทุนจดทะเบียนที่ออกและชำระแล้ว และ Amata City Long Thanh Joint Stock Company ซึ่งเป็นการร่วมทุนระหว่างบริษัทฯ และ อมตะ เวียดนาม ในสัดส่วนการถือหุ้นร้อยละ 35 และร้อยละ 65 ตามลำดับ
ณ วันที่ 30 มิ.ย.58 ผู้ถือหุ้นใหญ่สุดของบริษัท คือ กลุ่มอมตะ ถือหุ้น 681,714,580 หุ้น หรือคิดเป็น 88.89% หลังเสนอขายหุ้นในครั้งนี้แล้วจะลดสัดส่วนการถือหุ้นลงเหลือ 72.91%
 
ที่มา: สำนักข่าวอินโฟเควสท์